**INDOKOLÁS**

**Az 1/2021.(I. 8.) polgármesteri határozathoz**

Bezenye Község Önkormányzat Képviselő-testülete 2019. november 5-i alakuló ülésen 176/2019.(XI.5.) határozatával társadalmi megbízatású alpolgármesternek megválasztotta Szakos Géza képviselőt.

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 74. § (1) bekezdése szerint: „a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert választ, több alpolgármestert választhat.

A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

Az Mötv. 74. § (2) bekezdése szerint: Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.”

Ebből következően a polgármester és alpolgármestere között bizalmi viszonynak kell fennállnia, ami az alpolgármester megválasztásának és megbízása visszavonásának szabályozásában is megmutatkozik. Az Mötv. 74. § (1) bekezdése alapján a képviselő-testület az alpolgármestert a polgármester javaslatára választja meg, és az Mötv. 76. § d) pontja alapján a megbízás visszavonásáról is csak a polgármester javaslatára dönthet a képviselő-testület.

Szakos Géza alpolgármester megválasztása óta eltelt időszakban tanúsított magatartása miatt a közös munka alapfeltételét jelentő bizalmi viszony megszűnt, a bizalmon alapuló szoros együttműködésre nincs lehetőség.

Szakos Géza alpolgármester feladatellátásomat, munkámat - annak segítése helyett - folyamatosan degradáló, számon kérő, kioktató tevékenységével akadályozza, a polgármester helyettesítésére kapott felkéréseket (pl. térségi társulásban, a Szigetközi Natúrpark Egyesület közgyűlésén Bezenye képviselete,) visszautasított.

Szakos Géza alpolgármester 2020. október 1-jén Papréten az elmúlt egy év munkájáról számolt be a településrész lakóinak, ami nem szólt másról, mint a polgármester tevékenységének, személyének alázásáról, ami a lakosság visszajelzése alapján is felháborító.

Megnyilvánulásaival nemcsak személyemnek, de Bezenye Önkormányzatának, a falunak is a kedvezőtlen megítélését idézi elő.

Tekintettel arra, hogy a képviselő-testület alakuló ülésén két alpolgármestert választott, Szakos Géza alpolgármester megbízatásának azonnali hatállyal történő visszahívásával az önkormányzat működése nem kerül veszélybe, mert a polgármester helyettesítése a másik alpolgármester – akit általános helyettesemnek jelöltem ki – által biztosított.

Figyelemmel arra, hogy a bizalomvesztés miatt Szakos Gézával, mint alpolgármesterrel nem kívánok együtt dolgozni, a katasztrófavédelemről s a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglalt jogkörömben eljárva az Mötv. 76. § d) pontja alapján Szakos Géza alpolgármesteri megbízását azonnali hatállyal visszavonom.

Bezenye, 2021. január 8.

Márkus Erika

polgármester