**ELŐTERJESZTÉS**

**a 14/2021.(III.11.) polgármesteri határozathoz**

**Tárgy: Óvodai körzethatárok felülvizsgálata**

A települési önkormányzat képviselő-testületének a köznevelési közfeladat-ellátási kötelezettsége teljesítése körében határozatban kell megállapítania az önkormányzat által fenntartott óvoda kötelező felvételt biztosító körzethatárait.

Az óvodai felvételi körzethatárok megváltoztatásáról is – amennyiben szükséges - határozatban döntést kell hoznia a Képviselő-testületnek.

A körzethatárok megváltoztatására vagy megállapítására vonatkozó határozatot a nemzeti köznevelési törvény végrehajtásáról szóló, 229/2012. (VIII. 28.) Korm. rendelet 22.§ (1) bekezdésében foglaltaknak megfelelően, a település jegyzője a döntést követő tizenöt napon belül megküldi a köznevelés információs rendszere (a továbbiakban: KIR) elnevezésű országos, elektronikus nyilvántartási és adatszolgáltatási rendszerbe. Ezzel egyidejűleg, a jegyző köteles megadni az önkormányzatot illetően a következő adatokat:

a) a polgármesteri hivatal nevét, irányítószámát, a település nevét és a közterület címét,

b) a beküldő felelős személy nevét, beosztását, elérhetőségeit.

A Képviselő-testület előtt ismert, hogy az önkormányzat fenntartásában működő Bezenyei Százszorszép Óvoda fogadja a településen lakóhellyel rendelkezők óvodába beíratott gyermekeket. Az óvodai intézményegység kötelező felvételt biztosító körzethatára megegyezik a település közigazgatási határával.

**Határozati javaslat**

**../2021.(…….) polgármesteri határozat**

Az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében megalkotott, a veszélyhelyzet kihirdetéséről szóló 27/2021. (I.29.) Korm. rendeletre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított feladat- és hatáskörömben eljárva, az alábbi határozatot hozom:

Bezenye Községi Önkormányzat a nemzeti köznevelésről szóló 2011. évi CXC. törvény végrehajtásáról rendelkező 229/2012. (VIII. 28.) Korm. rendelet 22. § (1) bekezdésében foglaltaknak megfelelően az óvodai felvételi körzethatárok megállapításáról úgy rendelkezik, hogy Bezenye Községi Önkormányzat fenntartásában és működtetésében lévő, Bezenyei Százszorszép Óvoda kötelező felvételt biztosító körzethatára megegyezik a település közigazgatási határával (teljes település) .

Felkérem az aljegyzőt, hogy a döntést, valamint a nemzeti köznevelési törvény végrehajtásáról rendelkező 229/2012. (VIII. 28.) Korm. rendelet 22. § (2) bekezdésében szereplő adatokat rögzítse a köznevelés információs rendszerben.

Felelős: Wiegerné Mészáros Erika aljegyző

Határidő: a döntést követő 15 napon belül

Bezenye, 2021. március 8.

**Márkus Erika** s.k.

polgármester