**Bezenye Községi Önkormányzat**

**TANYAGONDNOKI SZOLGÁLAT**

SZAKMAI PROGRAM



**Tartalom**

[**I. Bezenye település bemutatása, helyi sajátosságok 4**](#_Toc70615228)

[**Fekvése 4**](#_Toc70615229)

[**Története 4**](#_Toc70615230)

[**Népesség, demográfia, foglalkoztatás 4**](#_Toc70615231)

[**Paprét településrész bemutatása 4**](#_Toc70615232)

[**Intézmények, ellátó rendszer, infrastruktúra 5**](#_Toc70615233)

[**II. A tanyagondnoki szolgáltatás célja 5**](#_Toc70615234)

[**III. A megvalósítani kívánt program konkrét bemutatása, a létrejövő kapacitások, a nyújtott szolgáltatáselemek, tevékenységek leírása 7**](#_Toc70615235)

[**A szolgáltatás jellemzői 7**](#_Toc70615236)

[**A szolgáltatás szakmatartalma: 7**](#_Toc70615237)

[**A kapacitások, tevékenységek konkrét bemutatása 10**](#_Toc70615238)

[**1. Szállítás szolgáltatási elemek 10**](#_Toc70615239)

[**2. Megkeresés szolgáltatási elemek 11**](#_Toc70615240)

[**3. Közösségi fejlesztés szolgáltatási elemei 12**](#_Toc70615241)

[**IV. Más intézményekkel történő együttműködés módja 13**](#_Toc70615242)

[**V. Az ellátandó célcsoport megnevezése 14**](#_Toc70615243)

[**VI. Az ellátás igénybevételének módja 14**](#_Toc70615244)

[**VII. A tanyagondnoki szolgáltatásról szóló tájékoztatás helyi módja 15**](#_Toc70615245)

[**VIII. Az ellátottak és a szolgáltató jogai, kötelességei, a szolgálat személyi és tárgyi feltételei 15**](#_Toc70615246)

[**Az ellátottak jogainak biztosítása a tanyagondnoki szolgálat működése során 15**](#_Toc70615247)

[**Az ellátott kötelezettségei a tanyagondnoki szolgálat működése során 16**](#_Toc70615248)

[**A tanyagondnoki szolgáltatást végző jogai, kötelezettségei 16**](#_Toc70615249)

[**Személyi feltételek 16**](#_Toc70615250)

[**Helyettesítés 16**](#_Toc70615251)

[**Tárgyi feltételek 16**](#_Toc70615252)

[**Tevékenységnapló 17**](#_Toc70615253)

[**IX. Összegzés – várható eredmények 18**](#_Toc70615254)

**A szakmai program elkészítéséhez és a szakmai koncepció kialakításához figyelembe vett jogszabályok**

* 1992. évi XXXIII. törvény a közalkalmazottak jogállásáról (Kjt.)
* 1993. évi III. törvény a szociális igazgatásról és szociális ellátásokról (Szt.)
* 1996. évi XX. törvény a személyazonosító jel helyébe lépő azonosítási módokról és az azonosító kódok használatáról
* 1997. évi XXXI. törvény a gyermekek védelméről és a gyámügyi igazgatásról (Gyvt.)
* 2011. évi CXII. törvény az információs önrendelkezési jogról és az információszabadságról
* 2011. évi CXCV. törvény az államháztartásról (Áht.)
* 2013. évi V. törvény a Polgári Törvénykönyvről (Ptk.)
* 2016. évi CL. törvény az általános közigazgatási rendtartásról (Ákr.)
* 2016/679 EP rendelet a természetese személyeknek a személyes adatok kezelése tekintetében történő védelméről és az ilyen adatok szabad áramlásáról (általános adatvédelmi rendelet) (GDPR)
* 29/1993.(II.17.) Korm. rendelt a személyes gondoskodást nyújtó szociális ellátások térítési díjáról (Tr.)
* 257/2000.(XII.26.) Korm. rendelet a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról
* 340/2007.(XII.15.) Korm. rendelet a személyes gondoskodás igénybevételével kapcsolatos eljárásokban közreműködő szakértőkre, szakértői szervekre vonatkozó részletes szabályokról
* 368/2011.(XII.31.) Korm. rendelet az államháztartásról szóló törvény végrehajtásáról
* 369/2013.(X.24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről (Sznyr.)
* 415/2015.(XII.23.) Korm. rendelet a szociális, gyermekjóléti és gyermekvédelmi igénybevevői nyilvántartásról és az országos jelentési rendszerről (Nyr.)
* 381/2016.(XII.2.) Korm. rendelet az Integrált Jogvédelmi Szolgálatról
* 610/2020.(XII.18.) Korm. rendelet a Nemzeti Szociálpolitikai Intézetről
* 9/1999.(XI.24.) SzCsM rendelet a személyes gondoskodást nyújtó szociális ellátások igénybevételéről (Ir.)
* 1/2000.(I.07.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről (Szakmai rendelet)

Bezenye Községi Önkormányzat Polgármestere – a szociális igazgatásról és szociális ellátásokról szóló 1993. évi III. törvény (Sztv.) 60. § (1) – (6) bekezdései, a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SZCSM rendelet (Szakmai rendelet) 39. § (1) – (9) bekezdései alapján – tanyagondnoki szolgáltatás indítását határozta el, aminek szakmai programját az alábbiak szerint határozza meg.

1. **Bezenye település bemutatása, helyi sajátosságok**

**Fekvése**

Bezenye község Győr-Moson-Sopron megye észak-nyugati csücskében az osztrák-szlovák-magyar hármashatárnál fekvő magyarok, horvátok és szlovákok lakta település. A megyeszékhely Győr, amitől 53 km, a járási székhely Mosonmagyaróvár, amitől 11 km, a hegyeshalmi országhatártól 7 km, a rajkai országhatártól 3 km távolságra található Bezenye.

**Története**

Bezenye, település első írásos említése 1263-ból származik. Bezenye horvát neve: Bizonja. A település a római kor óta lakott. A falu magyar, horvát és német neve nem csupán lakóinak nemzetiségére utal, hanem jelzi a történelmi múltat is. A honfoglalás után a gyepű védelmére besenyőket telepítettek ide. A később magyarrá vált falut a törökök elpusztították és a Dalmáciából elűzött horvátok találtak itt menedéket. A falu lakói még 1930-ban is zömmel horvátnak vallották magukat. Jelenleg a község lakóinak mintegy 35%-a vallja magát horvát származásúnak. Bezenyének a világháború idején sok áldozata volt, a háborús elesettek emlékét ma is a római katolikus templom falán elhelyezett márványtábla őrzi.

**Népesség, demográfia, foglalkoztatás**

2021. március 1-i adatok szerint Bezenye község összlakosságának száma: 1593 fő. A lakosságszám folyamatosan emelkedik, a településen – a határ közelségéből adódóan - sok szlovák család telepedett le.

A 0-1 év korú gyermekek száma 9 fő, 1-3 éves 22 fő, 3-6 éves 31 fő.

Az óvodába 54 gyermek jár, az általános iskolába 86.

Bezenye községben az 50 év feletti lakosság száma 629 fő.

A helyi munkavállalási lehetőségek hiánya miatt az aktív korú lakosság nagy része ingázik. Legtöbbjük Mosonmagyaróváron, Rajkán, Dunakilitiben vagy Ausztriában dolgozik.

Az Önkormányzat egy helyi lakost közfoglalkozásban alkalmaz.

### 

### Paprét településrész bemutatása[[1]](#footnote-1)

Paprét környékén már a Kr. u. VI. században is éltek emberek. Az emberi megtelepedés kezdetét a mai település helyén csak a XIX. század második negyedére keltezhetjük. A „*Pap rete*” elnevezéssel már a XVII. századi püspöki vizitáció leiratában találkozunk, de ekkor csak rétekről esik szó és nem emberi megtelepedésről. Az azonban biztosnak látszik, hogy a most ismert Paprét puszta rétjeiről írnak. Az I. és II. katonai felmérések térkép lapjain még rétként szerepel a terület. A III. katonai felmérés idején 1869 és 1887 között, már épületeket és díszkerteket rajzoltak a területre.

A ma ismert Paprét település kialakulása összefügg a magyaróvári uradalomban, a reformkor idején végbemenő mezőgazdasági fejlesztésekkel. Az uradalmak központjain kívül, majorságok kiépítésébe kezdtek a földesurak. A magyaróvári uradalom birtokosa ebben az időben Habsburg-Tescheni Károly (1771-1847) főherceg, császári tábornagy volt. A majorságokban nemesi lakot, dísz- és gyümölcsös kerteket, gazdasági épületeket építettek, valamint lakóépületeket a kiszolgáló személyzet részére.

Paprét puszta első telepesei az 1840-es évek közepén érkeztek. Feltehetően, a majorságban elsőként megtelepülő gazdatiszt Dorner Antal és felesége Zsófia voltak. Az első említésük 1851-ből származik.

Az anyakönyvibejegyzések szerint, az első telepesek többsége német nyelvterületről érkezett. Paprét lakossága 1874-ben 185 fő, többségében római katolikus vallású személy. A településrésznek ekkor már önálló iskolája van, tanítója Horváth József (1812-1880). 1880-ban, a gazdatiszti állást Wittmann Ferenc töltötte be.

1884. évet követően Paprétet is bekapcsolták a magyaróvári uradalomban kiépített keskeny nyomtávú kisvasút hálózatba. Az 1,1 m széles nyomszélességű vasút teljes hossza 90 km volt. Elsődleges célja gazdasági jellegű, állandó összeköttetés biztosítása az uradalom gazdasági létesítményei között.

A II. világháború után a cselédek között felosztották a földeket, az állatokat. Az emberek földművesként dolgoztak mindaddig, amíg el nem kezdődött az állami gazdaságok létrehozása. Az egyik ilyen kisebb állami gazdaság a Lajtapusztai Állami Gazdaság volt, melyet később összevontak a márialigeti gazdasággal. 1959-ben Lajta-Hansági Állami Gazdaság néven vonták össze a kisebb állami gazdaságokat. Így lett Paprét a gazdaság I. sz. kerülete.

A gazdaság széles körű munkaerőigényét az itt élő emberek nem tudták kielégíteni, így megindult egy belső migráció, munkások jöttek Borsod, Vas, Zala és Bács-Kiskun megyéből. Az itt dolgozó emberek többsége letelepedett, családot alapított és még ma is itt élnek.

Bezenyétől 4 kilométer távolságra található **Paprét** településrész, amely egyéb belterület, közigazgatásilag Bezenye községhez tartozik.

Az ott élő lakosság száma 256 fő, ebből 70 év feletti 25 fő, 15 év alatti 23 fő.

Paprét területén található lakások száma 100.

**Intézmények, ellátó rendszer, infrastruktúra**

Bezenyén 1990. óta önálló önkormányzata van. Településünkön 2012. óta közös önkormányzati hivatal működik.

A községben horvát nemzetiségű óvoda, általános iskola működik. Kitűnően felszerelt orvosi rendelő áll a lakosság részére, a papréti ideiglenes receptíró helyként működő orvosi rendelő rossz állapota miatt 2021. július 1. napjával megszüntetésre kerül.

A szociális ellátását a Mosonmagyaróvári Térségi Társulás keretében működő Kistérségi Egyesített Szociális Intézmény, valamint a Család és Gyermekjóléti Központ biztosítja. Településünkön van postahivatal, viszont a banki szolgáltatásokat mobilbank biztosítja.

A község teljeskörű elektromos, vízvezeték és csatornahálózattal rendelkezik, Paprét településrészen a csatornahálózat kiépítése ez évben befejeződik. A vezetékes földgáz hálózat kiépített, az igénybevétel folyamatosan növekszik. Szélessávú internet szolgáltatás a falu központi településrészén van, Paprét településrészen az optikai internethálózat kiépítés alatt van.

Vegyesbolt szintén csak a központi településrészen van, Paprét településrészen az alapvető élelmiszer ellátás nem biztosított.

1. **A tanyagondnoki szolgáltatás célja**

Az Szt. 60. § (1) bekezdés értelmében a tanyagondnoki szolgáltatás célja a falvak és a külterületi vagy egyéb belterületi, valamint a tanyasi lakott helyek intézményhiányából és a közösségi közlekedés nehézségéből eredő hátrányainak enyhítése, az alapvető szükségletek kielégítését segítő szolgáltatásokhoz, közszolgáltatáshoz, valamint egyes alapszolgáltatásokhoz való hozzájutás biztosítása, továbbá az egyéni, közösségi szintű szükségletek teljesítésének segítése.

**Bezenye településen**

* van iskola,
* van óvoda,
* nincs bölcsőde,
* van orvosi rendelő
* élelmiszerbolt
* posta
* hétfőn délelőtt mobilbank szolgáltatás van
* személyes hivatali ügyfélfogadás az önkormányzati közös hivatal kirendeltségén.

**Paprét településrészen**

* nincs iskola
* nincs óvoda
* nincs bölcsőde
* nincs posta,
* nincs bankfiók és készpénz automata,
* a háziorvos hetente két alkalommal rendel ideiglenes engedéllyel rendelkező recept felíró helyen, kedden 10.30 órától – 12.00 óráig, pénteken 9-10.30 óráig rendel. A papréti rendelő 2021. július 1. napjával megszüntetésre kerül.
* nincs gyógyszertár
* nincs alapvető élelmiszereket árusító üzlet
* személyes hivatali ügyintézésre nincs lehetőség
* nincs temető.

Megjegyezzük, hogy az Szt. 57. §(1)bek. szerint – a tanyagondnoki szolgáltatás mellett – a szociális alapszolgáltatások:

*-*az étkeztetés,

*-*a házi segítségnyújtás,

*-* a családsegítés,

*-*a jelzőrendszeres házi segítségnyújtás,

*-* a közösségi ellátások,

*-*  a támogató szolgáltatás,

- az utcai szociális munka,

*-* a nappali ellátás.

Bezenye Községi Önkormányzat e feladatait közvetetten, a Mosonmagyaróvári Kistérségi Egyesített Szociális Intézmény, valamint a Család és Gyermekjóléti Központ fenntartó tagjaként – igény szerint – teljesíti. Az alapszolgáltatások közül jellemző a családsegítés és a jelzőrendszeres házi segítségnyújtás igénybevétele; e szolgáltatásokat az ellátó magas színvonalon biztosítja.

Bezenye Községi Önkormányzat a feladatellátási megállapodást kötött bölcsődei ellátás vonatkozásában Mosonmagyaróvár Város Önkormányzatával a Mosonmagyaróvári Egyesített Bölcsődék Intézménye, valamint a Dunakiliti Községi Önkormányzattal, hogy Bezenye településről a bölcsődés korúak felvételt nyernek a Kiserdei Bölcsődébe.

A tanyagondnoki szolgáltatás elsődleges célja a fent említett hátrányok csökkentése, Paprét településrészen lakók esélyegyenlőségének biztosítása.

A szolgálat lényege a személyes megkeresésben, a közvetlen gondoskodásban rejlik.

Elkötelezettek vagyunk:

* a településrészen élő emberek életminőségének javítása, a tanyasi létből fakadó hátrányok enyhítése
* a településrész és a lakosság elszigeteltségének mérséklése iránta lakosság életfeltételének javítása, a településrészen a jobb életminőség elérése
* a közszolgáltatásokhoz való hozzájutás elősegítése, gyermekek óvodába, iskolába szállítása, idősek háziorvoshoz szállítása, a szociális ellátásban az étkeztetés biztosítása
* az önkormányzat által nyújtandó szociális alapellátások kiépítésének és működtetésének elősegítése;
* közérdekű információkkal való ellátás javítása;
* a közösségfejlesztést, a helyi társadalmi és civil szféra erősítése;
* az esélyegyenlőség feltételeinek megteremtése, javítása

iránt.

1. **A megvalósítani kívánt program konkrét bemutatása, a létrejövő kapacitások, a nyújtott szolgáltatáselemek, tevékenységek leírása**

**Előzmények**

A Szakmai rendelet 5/A. § (1) bekezdés aa) pontja értelmében a szociális szolgáltató, intézmény szakmai programjának tartalmaznia kell a szolgáltatás célját, így különösen a megvalósítani kívánt program konkrét bemutatását, a létrejövő kapacitások, a nyújtott szolgáltatáselemek, tevékenységek leírását.

A képviselő-testület összegyűjtötte a 2019. évi önkormányzati választásokat követően a település civil szervezetivel folytatott egyeztetéseken felszínre kerülő igényeket, valamint a koronavírus járvány időszak tapasztalatait figyelembe véve alakítottuk ki az újonnan induló tanyagondnoki szolgálat programját.

**A szolgáltatás jellemzői**

1. Bezenye Községi Önkormányzat a tanyagondnoki szolgáltatását Bezenye községben és a közigazgatási területéhez tartozó, 4 km távolságra található Paprét településrészen (Árpád, Béke és Radnóti utca) nyújtja.  
   Székhelye: 9223 Bezenye, Szabadság u. 50., Telephelyek nincsenek.
2. A szolgáltatás személyi feltétele: a szolgálatot egyszemélyes szolgálatként 1 fő tanyagondnok látja el, aki megfelel a Szakmai Rendelet 6. § (5a.) bek. b) pontjában írt feltételeknek.
3. A szolgáltatás igénybevételére rendelkezésre álló helyiségek:  
   a) Önkormányzati iroda: Bezenye, Szabadság utca 50. Nyitva: H-CS: 7.30 -06.00, P:   
    7.30-12.30.  
   b) Művelődési Ház és Könyvtár Bezenye, Szabadság utca 52.   
    Művelődési Ház nyitva tartás: rendezvények idején alkalom szerint  
    Könyvtár nyitva tartás: szerda és péntek 17-19 óráig.   
   c) Háziorvosi rendelő: Bezenye, Tanácsház u. 2.  
    Nyitva: H-P 8 órától 12 óráig, Iskolaorvosi rendelés: szerda 10.00-12.00 óra.

d) Bezenyei Templom Bezenye, Szabadság u.3.

4. A tanyagondnok rendelkezésére álló tárgyi jellemzők:

a) Szolgálati helyiség az önkormányzati épületben számítógéppel, szkennerrel, nyomtatóval, fénymásolóval;  
b) mobiltelefon;

c) szolgálati gépkocsi: 9 személyes tanyagondnoki mikrobusz kerekesszék rögzítési lehetőséggel;

d) tevékenységnapló, menetlevél, bélyegző.

5. A szolgáltatás szakmatartalma – konkrét tevékenységek a szükségletekre.

**A szolgáltatás szakmatartalma:**

A Szakmai rendelet 39. § (1) bekezdése alapján a tanyagondnoki szolgáltatás számára meghatározott közvetlen, személyes szolgáltatások közül alapfeladatnak minősül:

1. a közreműködés

aa.) az étkeztetésben,

ab.) a házi segítségnyújtásban,

ac.) a közösségi és szociális információk szolgáltatásában,

1. az egészségügyi ellátáshoz való hozzájutás biztosítása, így

ba.) a háziorvosi rendelésre szállítás,

bb.) az egyéb egészségügyi intézménybe szállítás,

bc.) a gyógyszerkiváltás és a gyógyászati segédeszközökhöz való hozzájutás biztosítása;

1. az óvodáskorú, iskoláskorú gyermekek szállítása, így

ca.) az óvodába, iskolába szállítás,

cb.) az egyéb gyermekszállítás.

A közvetlen, személyes szolgáltatáson belül nem minden alapfeladatra van igény.

* Jelenleg a szociális étkeztetésben való közreműködésre nincs szükség, mert a Mosonmagyaróvári Kistérségi Egyesített Szociális Intézmény végzi megfelelő kapacitással.  
  A járványhelyzetben a nem szociális étkeztetést igénylők részére a HEVI Mesterkonyha Kft. szállította a hivatal épületéhez az ebédeket, azok kiszállítását az önkormányzat munkatársai biztosították. A tanyagondnoki szolgálat a jövőben az ebéd kiszállítását el tudja látni.
* A házi segítségnyújtást a településen az alapellátó Mosonmagyaróvári Kistérségi Egyesített Szociális Intézmény végzi megfelelő kapacitással. Az ellátás megszervezése folyamatban van.
* **A közösségi és szociális információk szolgáltatásában** komoly szerepe lehet a tanyagondnoki szolgáltatásnak. Az állami, önkormányzati, hivatali szociális hirdetmények ugyan megjelennek a helyben szokásos felületeken (önkormányzat honlapja, közösségi média, hirdetőtáblák), azonban ezek nem minden, az V. fejezetben körülírt célcsoporthoz jutnak el. A tanyagondnok a személyes megkeresés kapcsán közvetlenül informálhatja az ellátottakat.

A szociális biztonság megteremtésében, a helyi közösségi életbe való bekapcsolódás biztosításához szükséges információk eljuttatásában fontos szerepe lesz a tanyagondnoknak. Személyes kontakt nélkül az információkat tartalmazó dokumentumok az érintettek postaládájába dobva lehet a tájékoztatás hatékony eszköze.

* **A Paprét településrészen élők egészségügyi ellátáshoz való hozzájutás biztosítása** terén háziorvosi rendelésre szállítás képezi a tanyagondnok feladatát. Ugyanis Papréten megszűnik a háziorvosi rendelés, mert a rendelő rossz állapotban van, felújítása nem megoldható, mivel az épület nem az önkormányzat tulajdona.

Az orvosi rendelő megszűnésével az 1-3 éves korosztály, a kismamák, az idősek, mozgásukban korlátozottak háziorvosi, védőnői rendelésre szállítása, a tanyagondnok feladatát képezi.   
Az egyéb egészségügyi intézménybe szállításra, gyógyászati segédeszközök beszerzésére ritkábban, a gyógyszerek kiváltására rendszeresen van szükség.

* A gyermekek biztonságos közlekedése érdekében a tanyagondnoki gépjármű közreműködik a paprét településrészen élő gyermekek intézménybe (**óvodába, iskolába)** való be- és visszaszállításában.
* A gyermekszállítási feladatok egyik része a tankötelezettség megoldásában történő segítségnyújtás, másik része pedig a gyermekek esélyegyenlőséget biztosító szolgáltatásokhoz való hozzájutásának segítése ( pl. logopédiai és egyéb fejlesztő foglalkozások, sportolási lehetőségek, stb.). Ide tartozik a gyermekek iskolai rendezvényekre, versenyekre, ünnepségekre való szállítása is.
* **Az egyéb gyermekszállítás** körében óvodai, iskolai foglalkozásokra, szabadidős programra, iskolán kívüli rendezvényekre, sport tevékenységekre szállítja a tanyagondnok a gyermekeket.

A Szakmai rendelet 39. § (2) bekezdése alapján a szolgáltatás során a tanyagondnoki szolgáltatás számára meghatározott közvetlen, személyes szolgáltatások közül kiegészítő feladatnak minősülnek a lakossági szolgáltatások, így:

a.) a közösségi, művelődési, sport- és szabadidős tevékenységek szervezése, segítése,

b.) az egyéni hivatalos ügyek intézésének segítése, lakossági igények továbbítása,

c.) az egyéb lakossági szolgáltatások, illetve az (1) bekezdés a) pontjában meghatározottakon kívüli egyéb szociális és gyermekjóléti alapszolgáltatások biztosításában való közreműködés.

Papréten az alábbiak szerint jelentkezik igény **a közvetlen, személyes szolgáltatásként megjelenő kiegészítő feladatokra:**

* A **közösségi, művelődési, könyvtári, sport- és szabadidős tevékenységek** szervezésére – állandó megbízással – közösségszervező szakembert alkalmazunk. A tanyagondnoknak szervezői feladata nincs, azonban e tevékenységek lebonyolításának **segítése, a rendezvényekre a papréti lakosság szállítása** – fontos eleme a munkakörének.
* Az **egyéni hivatalos ügyek intézésének segítése, lakossági igények továbbítása** személyes megkeresések, találkozások alkalmával történik. Segíti az önkormányzati munkát a levelek, szórólapok kézbesítésével, a hirdetmények közlésével.
* A Mosonmagyaróvári Kistérségi Egyesített Szociális Intézmény és a Család- és Gyermekjóléti Központ feladatát ellátja, nincs szükség a szociális és gyermekjóléti alapszolgáltatások biztosításában való közreműködésre.

A Szakmai rendelet 39. § (3) bekezdése alapján a szolgáltatás során az önkormányzat rendeletében a tanyagondnoki szolgáltatás számára meghatározott, az önkormányzati feladatok megoldását segítő, közvetett szolgáltatásnak minősül:

(3a.) bekezdés szerint: a (3) bekezdésben meghatározott feladatok a szolgáltatásnyújtás legfeljebb 50 %-át tehetik ki.

1. az ételszállítás önkormányzati intézménybe,
2. az önkormányzati információk közvetítése a lakosság részére,
3. a falugondnoki szolgálat működtetésével kapcsolatos teendők ellátása.

A **közvetett szolgáltatások** megjelenése Papréten:

* A településrészen intézmény nincs, így az ételszállítás nem releváns.
* Az **önkormányzati információk közvetítése a lakosság felé** – Paprét településrész távolsága miatt – gondos eleme a tanyagondnoki szolgáltatásnak. Összességében e közvetett szolgáltatás a tanyagondnoki tevékenység legfeljebb 10 %-át teszi ki.
* A **tanyagondnoki szolgálat működetésével kapcsolatos teendők** ellátása körében is van néhány olyan tevékenység, ami a tanyagondnok munkakörébe illeszthető. Összesen az éves munkaidőkeret mintegy 10 %-át teszi ki e tevékenység.

**Egyedi, önként vállalt** tanyagondnoki szolgáltatásaink:

* Gyermekek részvételének biztosítása a Bezenyei Művelődési Ház és Könyvtár rendezvényein.
* A Bezenyei Sportegyesület gyermekkorú tagjainak szállítása a sporteseményekre.
* Magányos emberek látogatása a lelki egészség védelme érdekében.
* A Papréti Nőegylet, valamint a Nyugdíjas Klub tagjainak önkormányzati és a bezenyei falunapi rendezvényekre szállítása.

A szakmai rendelet 39. § (6) bekezdése alapján a tanyagondnoki szolgáltatás

1. szállítás,
2. megkeresés és
3. közösségi fejlesztés

szolgáltatási elemet biztosít.

Fentiek alapján tehát a tanyagondnoki szolgáltatás az alábbi elemeket tartalmazza:

* a háziorvosi rendelésre szállítást;
* az egyéb egészségügyi intézménybe szállítást;
* a gyógyszerkiváltást és a gyógyászati segédeszközökhöz való hozzájutás biztosítását;
* az egyéb gyermekszállítást;
* sporteseményekre szállítást;
* a papréti idősek rendezvényre szállítását.

Megkeresés kapcsán:

* az egyéni hivatalos ügyek intézésének segítése, a lakossági igények továbbítása;
* az önkormányzati információk közvetítése a lakosság részére;
* közreműködés a közösségi és szociális információk szolgáltatásában;
* gondozottak személyes megkeresése.

Közösségi fejlesztésként:

* a közösségi, művelődési, sport- és szabadidős tevékenységek lebonyolításának segítése;
* a tanyagondnoki szolgálat működtetésével kapcsolatos teendők ellátása.

### A kapacitások, tevékenységek konkrét bemutatása

1. **Szállítás szolgáltatási elemek:**
   1. **Háziorvosi, fogorvosi rendelésre szállítás**

A szállítási feladatot igény szerint kell ellátni. A háziorvos bezenyei rendelőben heti két napon (kedd és péntek) meghatározott időben csak a papréti lakosokat fogadja. A rendelési nap előtt a tanyagondnoknál telefonon, személyesen, vagy e-mailban jelezni kell a szolgáltatás igénybevételét. A tanyagondnok a rendelés napján, utcák szerint haladva a háziorvoshoz szállítja a betegeket, majd az orvos-beteg találkozó után – akár több lépcsőben – elvégzi a hazaszállítást. Az igénybevétel tervezett száma: hetente 2 alkalommal 10-12 fő.

A sürgősségi ellátás nem képezheti a szolgáltatás részét.

A bezenyei, így a papréti lakosok fogorvosi ellátását feladatellátási szerződés alapján a rajkai fogorvos biztosítja. Így a fogorvosi rendelésre szállítás is a tanyagondnok feladata.

Az igénybevétel tervezett száma: hetente 1 alkalom 1-2 fő.

A bezenyei iskolások iskola fogorvosi ellátásra szállítása is a tanyagondnok feladata. Az igénybevétel tervezett száma: évente 2 alkalom, iskoláskorúak száma 86, a busz kapacitásának függvényében.

* 1. **Egyéb egészségügyi intézménybe szállítás**

A településen kívüli betegszállítás elsősorban Mosonmagyaróvárra, a Karolina Kórház-Rendelőintézetbe és Győrbe, a Petz Aladár Megyei Oktató Kórházba irányul. Ez esetben alkalmazkodni kell a rendelési időkhöz és a betegek számára előírt időpontokhoz. Ez jó munkaszervezést és felkészülést igényel. A szolgáltatást kérő már akkor jelzi igényét a tanyagondnok felé, amikor az ellátás/vizsgálat időpontját megkapja. A távolabbi, speciális szállítási kérések teljesítését a háziorvossal konzultálva lehet kielégíteni. A tanyagondnok a betegszállítás tekintetében kompetenciáját nem lépheti át, a sürgősségi betegszállítást nem helyettesítheti. Kizárólag járóbeteg-szállítást végezhet, kivéve, ha a mentők kihívására vagy megérkezésére nincs lehetőség. Az igénybevétel tervezett száma: havonta 1-2 eset.

* 1. **Gyógyszerkiváltás és a gyógyászati segédeszközökhöz hozzájutás biztosítása**

A receptek kiváltása és a gyógyszerek időben történő házhoz szállítása nagy segítség a betegeknek. Az igénybe vevő telefonon felhívja a tanyagondnokot a szolgáltatás igénybevételéhez. A tanyagondnok rögzíti a beteg személyi adatait és a TAJ számát, előleget vesz át, majd a tanyabusszal a kiválasztott gyógyszertárhoz (legközelebb Bezenye, Mosonmagyaróvár) megy és ott az e-recept alapján kiváltja a gyógyszereket. Amennyiben az e-recept szolgáltatás nem elérhető az informatikai rendszerben, a tanyagondnok a rendelési napok végén felkeresi a háziorvost és ott veszi magához a recepteket.   
A kiváltott gyógyszereket – ellátottanként külön csomagolva – a kiváltás napján házhoz szállítja. A vásárlást nyugtával igazolja és pontosan elszámol a visszajáró pénzzel. Az érzékeny, különleges személyes adatok kezelésére különös figyelmet kell fordítani: azokat egymástól elkülönítetten kell tárolni, harmadik személy számára hozzáférhetetlen módon kezeli. Tervezett igény a receptek felíratására heti 8-10 fő, a gyógyszerkiváltásra heti 4-5 alkalom.

* 1. **Egyéb gyermekszállítás**

A gyermekszállítási feladatok nagy része a gyermekek esélyegyenlőségét biztosító szabadidős programra, iskolán kívüli rendezvényekre, sport tevékenységekre való szállítása. Igénybevétel oktatási időszakban havonta 1-2 alkalom.  
A Bezenyei Művelődési Házban nyári szünetben nyári tábor kerül megszervezésre két hét időtartamra. A gyermekek táborba szállítása és hazaszállítása, a tábori programokra a gyermekek szállítása a tanyagondnok feladata.

Tervezett igény: nyáron 2 hét (10 nap) 8-10 gyermek.

* 1. **Sporteseményekre szállítás**

A Bezenyei Sportegyesület labdarúgó szakosztályában focizó gyermekek edzésre, valamint meccsekre a tanyagondnoki szolgálat igénybevételével juthatnak el. Az egyesület vezetője az éves rendezvénynaptár alapján – a polgármester egyidejű tájékoztatása mellett – jelzi a szállítási igényt egész évre vonatkozóan. A szállítás a fenntartó írásbeli jóváhagyásával végezhető. Az igénybevétel mennyisége: hetente 1-2 szállítás, alkalmanként – a tanyabusz befogadó képessége erejéig – legfeljebb 8 fővel.

* 1. **Az Idősek Klubjába történő szállítás**

2021. január 1-jétől az önkormányzat csatlakozott a Mosonmagyaróvári Térségi Társulás Egyesített Szociális Intézménye által biztosított Idősek Klubja szolgáltatáshoz. Idősek Klubja szolgáltatást Mosonmagyaróváron és Hegyeshalomban tudják igénybe venni az idősek. Tervezett kapacitás: egész évben heti 5 alkalom, alkalmanként 1-2 fő.

**1.7. Bolti bevásárlás**

Tekintettel arra, hogy Paprét településrészen nincs bolt, alapvető élelmiszereket árusító üzlet, ezért a településrészen lakók részére heti két alkalommal – előzetes igény bejelentés alapján – biztosítjuk az alapvető élelmiszerekhez való hozzájutást. Az igénybevétel mennyisége: hetente 2 alkalom, alkalmanként 3-4 fő.

**1.8.Temető látogatás**

A Papréten lakók hozzátartozói a bezenyei temetőben vannak eltemetve. Így a településrész lakóinak – igény szerint – heti egy alkalommal biztosítjuk a temetőlátogatást.

Az igénybevétel mennyisége: hetente 1 alkalom, alkalmanként 3-4 fő.

1. **Megkeresés szolgáltatási elemek**
   1. **Egyéni hivatalos ügyek intézésének segítése, a lakossági igények továbbítása**

Közös Önkormányzati Hivatalunk székhelye Hegyeshalomban van. Bezenyén kirendeltség működik, egyes ügyek intézése azonban Hegyeshalomban biztosított.

A járási hivatal tisztviselője (ügysegéd) hetente csütörtökön 13.30 órától – 15.30 óráig tart ügyfélfogadást Bezenyén.

A papréti lakosoknak segítenünk kell a hivatalos ügyeik intézését.

A tanyagondnok hetente összegyűjti a hozzá eljuttatott kéréseket, felvetéseket és azokat az ügyintézőkhöz továbbítja feldolgozásra. A hivatal ügyintézője átveszi, legkésőbb a következő munkanapon iktatja, majd a hatásköri és illetékességi szabályok betartásával továbbítja a beadványokat.

* 1. **Önkormányzati információk közvetítése a lakosság részére**

Alapvető és fontos a tanyagondnoki feladat Bezenye, Paprét településrészén. Az önkormányzati információk közzétételére alkalmazzuk hivatalos honlapunkat és közösségi oldalunkat. Helyi televízió a faluban nem működik. A helyi hirdetmények közvetlenül határozzák meg a lakosság mindennapjait, fontos tehát, hogy azok mindenkihez eljussanak. Ennek hagyományos módja, hogy Paprét településrészen a hirdetőtáblán elérhetővé teszi a tanyagondnok az önkormányzati információkat – az önkormányzat és a közös önkormányzati hivatal hirdetményei, felhívása, rendeletei formájában.

Évente két alkalommal lomtalanításra történő felhívást juttat el a tanyagondnok a családokhoz.

Évente egy alkalommal részletes tájékoztatót készítünk az önkormányzat éves működéséről, az elért eredményekről, melyet a tanyagondnok személyesen viszi el a háztartásokba.

A hirdetőtáblára havi 3-4 alkalommal kell elhelyezni anyagokat.

Összességében e közvetett szolgáltatás a tanyagondnoki tevékenység legfeljebb 5 %-át teszi ki.

* 1. **Közreműködés a közösségi és szociális információk szolgáltatásában**

Ez a közvetlen, személyes szolgáltatások körébe tartozó szolgáltatási elem meghatározó Paprét településrész vonatkozásában. Közösségi információkat az Önkormányzat, a könyvtár, a Művelődési Ház tesz közzé. A közösségi eseményekről, cselekvésekről, rendezvényekről szóló anyagok megjelennek a helyben szokásos felületeken, azonban nem minden célcsoporthoz jutnak el. Tapasztalatok igazolják, hogy akkor sikeres egy esemény szervezése, ha arról valaki személyesen informálja az egyes embereket. Tekintettel arra, hogy Paprét településrész 4 km távolságra található az önkormányzati intézményektől, az eseményekről, rendezvényekről úgy tájékozódhatnak, ha a tanyagondnok eljuttatja hozzájuk az információkat. Ismeri azokat a helyeket, személyeket, csoportokat, közösségeket, ahol az információt közvetlenül és hatékonyan tudja átadni azzal, hogy a megszólítottak az információt továbbítani fogják saját szociális környezetükben.

A szociális információk nagyobb részét az önkormányzat, illetve hivatala, kisebb hányadát a Kistérségi Egyesített Szociális Intézmény, illetve a Család és Gyermekjóléti Központ bocsátja ki. A tanyagondnok naprakész információkkal kell rendelkeznie ezekről, hogy hiteles tájékoztatást tudjon adni a hozzá fordulóknak.

* 1. **Személyes megkeresés**

Papréten van néhány olyan idős személy, akinek nincs hozzátartozója, vagy azok nem látogatják. Ezt megtapasztaltuk a koronavírus járvány időszakában. A magányos idős emberek számára felüdülést jelent néhány perces látogatás, beszélgetés, de sokszor az is elég, ha van, aki meghallgatja őket. A tanyagondnok heti néhány alkalommal, egyéb szolgáltatástól függetlenül – személyes megkeresésként – meglátogatja az egyedül élőt. A szolgáltatást nem kell külön igényelni, a tanyagondnok pontosan ismeri a településrész lakosságát, az ellátotti kört, így önmaga meg tudja határozni, hogy kit mikor, milyen gyakorisággal és milyen időtartamban látogat meg. A tevékenységnaplóba „személyes beszélgetés” megjegyzéssel számol be erről.

1. **Közösségi fejlesztés szolgáltatási elemei**
   1. **Közösségi, művelődési, sport- és szabadidős tevékenységek lebonyolításának segítése**

Események, rendezvények szervezését a helyi Művelődési Központ közösségszervezője és könyvtárosa végzi. Az Ő munkájukat támogatja, segíti a tanyagondnok. A közösségi tevékenységek elsődleges színtere a művelődési ház. A civil közösségek, egyesületek a közösségi ház klubhelyiségeit heti rendszerességgel veszik igénybe.

A tanyagondnok feladata a programok közzététele Paprét településrészen a hirdetőtáblán.

A sportesemények lebonyolítása a település központi részén van, így a sporteseményekről, szabadidős tevékenységekről való tájékoztatók eljuttatása a papréti lakosoknak a tanyagondnok feladata, hogy minél többen tudjanak részt venni a sporteseményeken.

* 1. **A tanyagondnoki szolgálat működtetésével kapcsolatos teendők ellátása**

Közvetett szolgáltatásként fontos, bár nyilvánvalóan nem alapeleme e feladatkör. A tanyagondnoki szolgálat székhelye az önkormányzati iroda, amely a település központi részén van. Itt veszi fel eszközeit, iratait napi munkájához a tanyagondnok, innen indítja a szolgálati járművet és itt fejezi be a napi munkát.

A tanyagondnok találkozik személyesen a családsegítővel, a közös hivatal ügyintézőivel és a járási ügysegéddel. Heti rendszerességgel találkozik a háziorvossal, az asszisztenssel és a védőnővel.

A tanyagondnok a jármű szerviz igényét nyilvántartja, üzemanyag ellátásáról és tisztán tartásáról gondoskodik. Utóbbiakat elsősorban a rajkai, másodsorban a mosonmagyaróvári üzemanyagtöltő és autómosó állomásokat igénybe véve. Az anyagi fedezetet a munkáltató önkormányzati bankkártya használatával biztosítja.

E tevékenység, mint közvetett szolgáltatás összesen az éves munkaidőkeret mintegy 10 %-át teszi ki.

1. **Más intézményekkel történő együttműködés módja**

A Szakmai rendelet 5/A. § (1) bekezdés ac) pontja alapján a tanyagondnoki szolgáltatással együttműködő intézmények és az együttműködés, kapcsolattartás módja az alábbi:

* A Bezenyei Százszorszép Óvoda. A papréti gyermekek oda- és hazaszállítása a tanyagondnok feladata, így találkozik az óvoda munkatársaival. A gyermekek fejlődése érdekében együttműködnek, szót váltanak, átadják egymásnak az információkat, jelzik egymásnak az esetlegesen felmerülő problémákat.
* Bezenyei Horvát-Magyar Kétnyelvű Általános Iskola. A papréti gyermekek iskolába és hazaszállítása a tanyagondnok feladata. Feladata az iskola igazgatójával kapcsolatot tartani a gyermekszállítás zökkenőmentes lebonyolítása és az egyéb szállítási szolgáltatás (pl. fogorvosi rendelésre szállítás) biztosítása érdekében.
* Mosonmagyaróvári Térségi Társulás Család- és Gyermekjóléti Központ. Az együttműködés elsősorban a család- és gyermekjóléti szolgáltatások terén valósulhat meg. A családsegítő minden hét hétfőjén 8-12 óráig ügyfélfogadást tart Bezenyén és hetente találkozik az ügyfeleivel. Ilyenkor személyes együttműködés útján a tanyagondnok felveheti vele a kapcsolatot, de sürgős esetben telefon konzultációra is sor kerülhet. Hatósági és speciális feladatellátás terén az együttműködés közvetett: a tanyagondnok a tudomására jutott esetet jelzi a polgármesternek, aki intézkedik a Család- és Gyermekjóléti Központ felé.
* Mosonmagyaróvári Térségi Társulás Kistérségi Egyesített Szociális Intézmény. A tanyagondnok az intézmény egy-egy alapfeladata ellátása során találkozhat az intézmény tevékenységével. Ilyen Bezenyén és Paprét településrészen a házi segítségnyújtás, a jelzőrendszeres házi segítségnyújtás, melyek esetében az ellátóval személyesen, illetve a jelzőrendszeres szolgáltatásnál telefonon tarthat kapcsolatot az ellátóval. A tanyagondnok informálhatja az ellátót a gondozott élethelyzetében bekövetkezett esetleges változásról, az ellátás módjában szükséges változtatás igényéről.

A tanyagondnok szállítja az Idősek Klubjába az időseket. Így az Idősek Klubjának munkatársaival találkozik, átadják egymásnak az információkat, jelzik egymásnak az esetlegesen felmerülő problémákat.

* Falugondnokok Vas és Győr-Moson-Sopron megyei Egyesülete. Együttműködés köre: szakmai tanácsadás, támogatás, rendezvények, konferenciák. A tanyagondok az egyesület tagja, Bezenye Községi Önkormányzat támogató tag.
* Háziorvosi, fogorvosi, továbbá védőnői szolgálat. A kapcsolat személyes és rugalmas, az információ átadása közvetlen. Az együttműködés heti rendszerességű, alkalmazkodik a rendelési, tanácsi időpontokhoz.
* A gyermekvédelmi jelzőrendszer működtetők évente tartanak értekezletet, ahol tanácskoznak a jelzőrendszer működésének tapasztalatairól. A tanácskozáson jelen vannak az általános iskola képviselője, az óvodavezető, a rendőrség képviselője, a közös önkormányzati hivatal képviselője, a polgármester. Ehhez az értekezlethez csatlakozik a tanyagondnok, aki a munkája során észlelt információk megosztásával és a megismert tények felhasználásával segíti a gyermekvédelmi munkát. A személyes különleges adatok felhasználásának szigorú szabályait be kell tartani!
* Az együttműködés éves terv szerinti, azonban a halasztást nem tűrő esetben a jelzőrendszer tagjaként a tanyagondnok közvetlenül felveszi a kapcsolatot a családsegítővel, egyidejűleg tájékoztatja a polgármestert.
* Egyházközség: vallási szempontból településünk római katolikus. A vasárnapi és ünnepi szentmisére a tanyagondnok szállítja a mozgásukban korlátozott híveket.
* Bezenyei Caritas. A szervezettel jó kapcsolatot alakított ki az Önkormányzat. A Caritas aktívan részt vesz a településen élő rászorultak támogatásában, az idősek látogatásában. A Caritas tagjai szociális segítőként működnek közre a rászorultak segítésében, támogatásában.
* A települési civil szervezetekkel (Polgárőr Egyesület, Sportegyesület) folyamatos és személyes a kapcsolatot alakítottunk ki a kölcsönös tájékoztatás érdekében.
* A Szociális és Gyermekvédelmi Főigazgatóság Módszertani Főosztály: együttműködünk a szakértői módszertani referenssel.

1. **Az ellátandó célcsoport megnevezése**

A Szakmai rendelet 5/A. § (1) bekezdés b) pontja értelmében a szociális szolgáltató szakmai programjának tartalmaznia kell az ellátandó célcsoport megnevezését. Településünkön az általános, potenciális igénybevevői kör Paprét településrész teljes lakossága. A településrész 4 km távolságra van a község központjától, a helyi közösségi közlekedés nehézségei miatt a szolgáltatásokhoz való hozzájutás a tanyagondnoki szolgálat működésével biztosítható.

Az alapszolgáltatások közül a közösségi és szociális információk szolgáltatásában, kiegészítő feladatok közül a közösségi, művelődési, sport- és szabadidős tevékenységek segítése, az egyéni hivatalos ügyek intézésének segítése, lakossági igények továbbítása, valamint a közvetett szolgáltatások potenciális igénybe vevői köre a lakosság bármely tagja lehet.

A tényleges, speciális igénybevevői kör:

* az óvodás és iskolás gyermekek, akiknek az oktatási intézménybe szállítása történik.
* A háziorvosi, fogorvosi rendelésre szállítás célcsoportja főleg az idősebb korosztály, s a mozgásukban korlátozottak.
* Egyéb egészségügyi intézménybe szállítást azok a papréti lakosok veszik igénybe, akinek nincs saját használatú gépkocsija, a tömegközlekedést nem tudják igénybe venni és családjuk sem tudja megoldani a távolabbi intézménybe szállítást.
* A gyógyszerkiváltást, a receptek felírását nagyobb létszámban igénylik a papréti településrészen lakók tekintettel arra, hogy az orvosi rendelő és a gyógyszertár is Bezenye település központjában van.
* Speciális célcsoport azon bezenyei gyermekek, akik sportolnak és edzésre járnak.
* Mentálhigiénés szolgáltatásunk célcsoportja az egyedül élő időskorúak.

# **Az ellátás igénybevételének módja**

##### A Szakmai rendelet 5/A. § (1) bekezdés d) pontja értelmében a szociális szolgáltató, intézmény szakai programjának tartalmaznia kell az ellátás igénybevételének módját.

##### A szolgáltatással ellátott településrész lakosságát értesíteni kell a lehetőségekről. A lakosok szolgáltatás iránti igényeiket a tanyagondnoknál, a családgondozónál, a polgármesternél vagy az Önkormányzati Hivatalnál személyesen, telefonon. írásban és elektronikus levélben jelezhetik.

A tanyagondnoki szolgáltatásra igényt tartó személy a településen belüli szolgáltatási igényét minimum 2 munkanappal előtt bejelentheti és egyeztetheti, a településen kívüli szolgáltatási igényét pedig 3 munkanappal előbb kell bejelentenie és egyeztetnie. A feladatellátás egyrészt a bejelentés sorrendjétől, másrészt a bejelentett probléma fontosságától függ.

A tanyagondnoki szolgáltatás során az igények teljesítésének mérlegelésekor ügyelni kell arra, hogy az időben is rendszeres, közvetlen, személyes szolgáltatások körébe tartozó alapellátási feladatok nem sérülhetnek, valamint a gazdaságosság szempontjának figyelembe vételével kell dönteni.

A tanyagondnoki szolgáltatás jogszabályban meghatározott szolgáltatásainak igénybevétele térítésmentes.

1. **A tanyagondnoki szolgáltatásról szóló tájékoztatás helyi módja**

A Szakmai rendelet 5/A. § (1) bekezdés e) pontja értelmében a szociális szolgáltató, intézmény szakmai programjának tartalmaznia kell a szolgáltatásról szóló tájékoztatás helyi módját.

A tanyagondnoki szolgáltatásokról szóló tájékoztatást a helyben szokásos módon kell közzétenni:

1. hirdetményben a település hirdetőtábláin,
2. szórólapokon,
3. önkormányzat honlapján és közösségi oldalán
4. személyesen, élő szóban: a tanyagondnok, a polgármester, illetve az önkormányzati képviselők és a közös hivatal dolgozói útján.

A szolgáltatásokkal és a felmerülő problémákkal kapcsolatban tájékoztatást a polgármester, valamint munkaidejében a tanyagondnoki szolgáltatást végző, illetve a közös hivatal dolgozói adnak. A tájékoztatás alapja a szakmai program, illetve a tanyagondnoki szolgálatról szóló önkormányzati rendelet.

1. **Az ellátottak és a szolgáltató jogai, kötelességei, a szolgálat személyi és tárgyi feltételei**

## Az ellátottak jogainak biztosítása a tanyagondnoki szolgálat működése során

A tanyagondnoki szolgáltatást igénybe vevőnek joga van szociális helyzetére, egészségi és mentális állapotának megfelelő, és a szolgáltatás által nyújtható teljes körű ellátásra, valamint egyéni szükségletei, speciális helyzete vagy állapota alapján az egyéni ellátás, szolgáltatás igénybevételére.

A szociális szolgáltatások biztosítása során az egyenlő bánásmód követelményét be kell tartani.

A tanyagondnok a szolgálat által biztosított szolgáltatást olyan módon végzi, hogy figyelemmel legyen az ellátást igénybe vevőket megillető alkotmányos alapjogok maradéktalan és teljes körű tiszteletben tartására, különös figyelemmel az élethez, emberi méltósághoz, a testi épséghez, valamint a testi-lelki egészséghez való jogra.

Gyermekkorú személy esetén különös figyelmet kell fordítani a gyermeket megillető jogok biztosítására úgy, mint a testi, értelmi, érzelmi és erkölcsi fejlődését, jólétét biztosító saját családi környezetében történő nevelkedéshez.

A gyermeknek joga van a szabad véleménynyilvánításhoz, és ahhoz, hogy tájékoztatást kapjon jogairól, jogai érvényesítésének lehetőségeiről, továbbá ahhoz, hogy a személyét és vagyonát érintő minden kérdésben közvetlenül vagy más módon meghallgassák, és véleményét korára, egészségi állapotára és fejlettségi szintjére tekintettel figyelembe vegyék.

Az ellátást igénybe vevőnek joga van a szolgáltatás működésével kapcsolatos legfontosabb adatok megismeréséhez.

Az ellátást igénybe vevőt megilleti személyes adatainak védelme, valamint a magánéletével kapcsolatos titokvédelem, különös tekintettel, az egészségi állapotával, személyes körülményeivel, jövedelmi viszonyaival, szociális helyzetével kapcsolatos információkra.

Panasszal a fenntartó felé írásban beadott kérelemmel lehet fordulni, és a területileg illetékes ellátottjogi képviselőhöz. Az ellátottjogi képviselő nevét, elérhetőségét a tanyagondnok székhelyének helyet adó önkormányzati irodában, tovább a tanyabuszban jól olvasható nyomtatásban kötelező kifüggeszteni.

**Az ellátott kötelezettségei a tanyagondnoki szolgálat működése során**

A szolgáltatást igénybe vevő köteles a tanyagondnokkal az ellátás érdekében együttműködni. Tiszteletben kell tartani a tanyagondnok személyi integritását, a pihenéshez való jogát. Az ellátottnak be kell tartania az igénybevétel e szakmai programban körülírt metodikáját. A szakmai programban nem vállalt szolgáltatást az ellátott nem igényelhet.

## A tanyagondnoki szolgáltatást végző jogai, kötelezettségei

A tanyagondnok ellátja a szolgálat működésével kapcsolatos teendőket, gondoskodik a tanyagondnoki gépjármű szervizeltetéséről, tisztításáról, téli-nyári abroncsainak cseréltetéséről és a szolgálat zavartalan működéséhez szükséges egyéb teendők ellátásáról.

A tanyagondnok a rábízott gépjárműért felelősséget vállal, azt a helyettesítés rendjében foglaltaknak megfelelően adhatja át használatra. Az átadás-átvételt dokumentálni kell.

A tanyagondnoki szolgáltatást végző személy által ellátandó feladatokat munkaköri leírás tartalmazza.

A tanyagondnoki szolgáltatást végző közalkalmazotti jogviszonyban foglalkoztatott munkavállaló számára biztosítani kell, hogy a munkavégzéshez kapcsolódó megbecsülést megkapja, tiszteletben tartsák emberi méltóságát és személyiségi jogait, munkáját elismerjék, valamint a fenntartó megfelelő munkavégzési körülményeket biztosítson számára.

A tanyagondnok jogszabályban előírt munkaruha-juttatásban részesül.

A munkavállaló munkakörében – esetlegesen – történő felelősségre vonása csak a fentiekkel arányosítható.

A tanyagondnok jogosult munkavállalói jogainak érvényesítésére a Közalkalmazottak jogállásáról szóló törvény alapján.

**Személyi feltételek**

Az önkormányzat a tanyagondnoki szolgálatát egyszemélyi szolgáltatásként látja el. A tanyagondnok teljes munkaidőben foglalkoztatott közalkalmazott. Rá a közalkalmazottak jogállásáról szóló 1992. évi XXXIII. törvény rendelkezései az irányadók.

A közalkalmazott munkaköre: tanyagondnok, közvetlen felettese a polgármester.

A tanyagondnok köteles elvégezni a fenntartó által finanszírozott, munkakör betöltéséhez szükséges tanyagondnoki alapképzést, és a kötelező továbbképzéseken részt venni.

A tanyagondnok köteles a szociális szolgáltatást végző munkatársakra vonatkozó etikai szabályokat betartani.

**Helyettesítés**

A fenntartó a tanyagondnok távolléte esetén is köteles a feladatot képzett munkaerővel ellátni az adott évben előírt munkaórák teljes mennyiségében.

A helyettesítésre a munkáltató a karbantartót jelöli ki. Ennek akadálya esetén a tanyagondnoki alapképzésnél magasabb iskolai végzettséggel rendelkező szociális/humán képesítéssel rendelkező személy eseti megbízása a szolgálat ellátására.

**Tárgyi feltételek**

A tárgyi feltételek felsorolását a III: fejezet tartalmazza. Részletes szabályok:

* A tanyagondnoki szolgálatnak helyet adó önkormányzati irodát rendben kell tartani.
* A tanyagondnoki gépjárművet zárt helyen, Bezenye, Szabadság u. 50. szám alatt kell tárolni, a tanyagondnok köteles a gépjárművet használat után minden nap ezen a helyen leállítani.
* A tanyagondnok a tanyagondnoki gépjármű üzemanyag ellátását az önkormányzati bankkártya felhasználásával biztosítja.
* A tanyagondnok köteles a gépjárművet rendben, tisztán tartani, a szervizigényt figyelemmel kísérni (km-óraállás). A szervizelés költségét a fenntartó biztosítja.
* A tanyagondnok jogosult a szolgáltatásokkal kapcsolatos iratokba betekinteni és a tanyagondnoki gépjármű mellett a feladatellátásához szükséges, egyéb, a szolgáltatást fenntartó rendelkezésére álló eszközöket is használni. (számítógép, internet, telefon, stb.)
* A fenntartó saját költségén – az ellátottakkal való kapcsolattartás, a megoldandó feladatokról való gyors értesülés és hasonlóan gyors problémamegoldás érdekében – mobiltelefon használatát biztosítja a tanyagondnok számára.
* A tanyagondnok tevékenységének, a szolgáltatások igénybevételének dokumentálására az alábbiakat használja:

- tevékenységnapló,

- menetlevél,

„Tanyagondnoki igénybevétel” feliratú bélyegző.

**Tevékenységnapló:**

Az adminisztrációs feladatokat a Szakmai rendelet korábbi hatályos állapota szerinti 8. számú melléklete, jelenleg a Szociális Ágazati Portálon, a Portál Tudástár/Iratminták oldaláról elérhető, „Tevékenységnapló (falu- és tanyagondnoki szolgáltatás)” kötelezően vezetendő dokumentum alapján kell végezni (összhangban a Szakmai rendelet 39. § (4) bekezdésével). Kitöltési útmutató a falu- és tanyagondnoki szolgáltatás tevékenységének nyilvántartásához:

* *A nyilvántartást a szolgáltatás minden napján, külön lapon kell vezetni.*
* *A fenntartó által megbízott, meghatalmazott személynek aláírásával kell igazolnia az adott napi teljesítést.*
* *A szolgáltatással összefüggésben megtett kilométer azt a távolságot jelenti, melyet a falu- vagy tanyagondnok az egyes szolgáltatások során a szolgáltatáshoz használt gépjárművel megtett. Nem tüntethető fel ezen sorban a szolgáltatáson kívül megtett kilométer (vagyis azon távolság, melyen a gépjárművet nem a szolgáltatást végző vagy az őt helyettesíteni jogosult személy használja).*
* *A tevékenység bejegyzése setében törekedni kell a tömör, informatív közlésre; azonos tevékenységeknél törekedni kell az azonos megnevezésre. A tevékenység bejegyzése során használható az Emberi Erőforrások Minisztériuma honlapján közzétett kódrendszer is, ennek használata azonban nem kötelező.*
* *A szolgáltatást igénybevevők számát és nevét értelemszerűen nem kell kitölteni, amennyiben a szolgáltatás jellege miatt erre nincs lehetőség (pl. falunap szervezése).*
* *Amennyiben a szolgáltatást valamely intézmény (pl. települési önkormányzat) veszi igénybe, a szolgáltatást igénybevevő nevénél az intézményt kell feltüntetni. A szolgáltatást igénybevevők számát ebben az esetben nem kell kitölteni.*
* *Amennyiben a szolgáltatás nyújtása rendszeresen, ugyanazon személyi kör részére történik (pl. naponta iskolások iskolába szállítása, vagy hetente gyógyszer felíratása, recept kiváltása), a szolgáltatást rendszeresen igénybevevőkről külön lista készíthető, melyet a szolgáltatás minden ismétlődésekor szükségtelen újra elkészíteni. Ilyen esetben az adott napon a szolgáltatást igénybevevőket csupán a szolgáltatást igénybevevők számánál kell feltüntetni. A konkrét személyek nevét az egyes szolgáltatási alkalmakkor ebben az esetben sem az adatlapon, sem a külön vezetett listán nem kell feltüntetni.*

1. **Összegzés – várható eredmények**

A tanyagondnoki szolgáltatás bevezetésével csökkenthetők Paprét településrész elhelyezkedéséből adódó hátrányok. Paprét településrészen nincs iskola, óvoda, gyógyszertár, posta, alapvető élelmiszereket árusító üzlet, így az ott élők esélye kisebb a szolgáltatásokhoz való hozzáféréshez, mint egy nagyközségben vagy városban. A tanyagondnoki szolgálattól azt várjuk, hogy az egyes célcsoportjaink tagjait mobilitásukban segítse, hozza közelebb számukra a szociális és hivatalos információkat, a magányos embereknek nyújtson lelki támaszt. Különösen és kiemelten a nyugdíjasok és a rászorulók igénylik a szolgáltatást, hiszen néhány egyedül élő, idős személy számára szinte az egyetlen kapcsolatot jelenti a külvilággal.

A településünkön élénk a közösségi élet, a tanyagondnok hatékonyan tudja segíteni munkájával a különböző eseményeket.

A gépjármű használatával lehetővé válik, hogy szorosabb társadalmi és szakmai kapcsolat alakuljon ki a térségi társulás által igénybe vehető szociális alap- és szakosított ellátást nyújtó intézményekkel. A felújított közösségi tereink, a minden feltételnek megfelelő tanyagondnoki gépjármű és mai kor elvárásait kielégítő technikai felszerelés segíti a tanyagondnoki szolgálat ellátását.

Az egészségügyi ellátás tekintetében jelentkező gondokat is hatékonyan orvosolja a szolgálat.

A tanyagondnoki szolgálat bevezetésével és annak színvonalas működtetésével Paprét településrész lakói számára elérhetővé válik valamennyi, Önkormányzat által biztosított szolgáltatás, rendezvény. Megszűnik a településrész – távolságból adódó – elszigeteltsége. Így településünk szerethetőbb, emberközelibb hellyé válik a település lakói, a betelepülők és a külső szemlélők számára.

**Záradék:**

Bezenye Község Polgármestere 22/2021.(IV.29) határozatával a szakmai programot jóváhagyta.

Bezenye, 2021. április 29.

Márkus Erika polgármester

Megismerési nyilatkozat:

Alulírott ………………………………, mint Bezenye község tanyagondnoka a tanyagondnoki szolgálat szakmai programját megismertem, azt szolgálatom során magamra nézve kötelező érvényűnek tekintem.

Bezenye, 2021. ………………

……………………….

tanyagondnok

1. Forrás: Hansági Múzeum adattára, Levéltár [↑](#footnote-ref-1)