Melléklet

a 28/2021.(V.28.) polgármesteri határozathoz

Tárgy: Gyermekjóléti és gyermekvédelmi feladatok ellátásának éves értékelése 2020. évről

Előterjesztő: dr. Gáli Péter jegyző

A gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése értelmében „A települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít, amelyet a képviselő-testület megtárgyal. Az értékelést meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a helyi önkormányzat felé. A helyi önkormányzat hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

Az értékelést meg kell küldeni a Győr-Moson-Sopron Megyei Kormányhivatal Gyámügyi és Igazságügyi Főosztálynak.

A jogszabályi kötelezettségnek eleget téve a 2020. évi gyermekvédelmi feladatok ellátására vonatkozó és a Mosonmagyaróvári Családsegítő- és Gyermekjóléti Központtól bekért beszámoló, valamint hivatalunk kiegészítő információi kerülnek előterjesztésre.

A 149/1997.(IX.10.) kormányrendelet 10. melléklete alapján megadott szempontoknak megfelelő szakmai anyag az előterjesztés mellékletében található.

**1. Demográfia mutatók (különös tekintettel a 0-18 éves korosztály adataikra)**

Bezenye község állandó lakosainak száma 2020. december 31-én: 1644 fő.

A 0-18 éves korú gyermekek korcsoportos megoszlása:

|  |  |  |  |  |
| --- | --- | --- | --- | --- |
| Életkor | 0-2 évesek száma | 3-6 évesek száma | 7-14 évesek száma | 15-18 évesek száma |
| Férfi | **19** | **27** | **53** | **20** |
| Nő | **13** | **27** | **64** | **20** |
| Összesen | **32** | **54** | **117** | **40** |

**2. Az önkormányzat által nyújtott pénzbeli, természetbeli ellátások biztosítása:**

Bezenye Községi Önkormányzat az 1997. évi XXXI. törvény és a szociális igazgatás, szociális ellátások és a gyermekvédelmi ellátások helyi szabályozásáról szóló 3/2015. (II.27.) önkormányzati rendelet alapján biztosította 2020. június 30-ig a szociálisan nehéz helyzetben lévők támogatását. A Képviselő-testület a szociális igazgatásról és a szociális ellátásokról új rendeletet alkotott 4/2020.(VII.1.) szám alatt. Az év második felében e rendelet alapján biztosította a nehéz helyzetben lévők részére a támogatásokat. Az új rendelet szerint az Önkormányzat a települési támogatás alábbi formáit biztosította:

*a)* a lakhatáshoz kapcsolódó rendszeres kiadások viseléséhez,

*b)*a gyógyszerkiadások viseléséhez,

*c)* a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére (a továbbiakban: rendkívüli települési támogatás),

*d)* elhunyt személy eltemettetésének költségeihez való hozzájárulásként,

*e)*gyermek születéséhez, óvodáztatásához, beiskolázásához,

*f)* gyermekétkeztetés intézményi térítési díjkedvezmény,

g) a 18. életévét betöltött tartósan beteg hozzátartozójának az ápolását, gondozását végző személy részére és

*h)* egyedül élő idős személyek részére nyújtott támogatásként.

Az Önkormányzat rendeletet alkotott a szociális tüzelőanyag juttatásról (11/2020.(X.30.) önkormányzati rendelet). A rendelet alapján 21 szociálisan rászorult családot támogattunk barna kőszén biztosításával, 675.000 Ft értékben.

Az önkormányzat által biztosított támogatásokat jórészt megélhetési, anyagi javakkal való gazdálkodási gondokkal küzdő családok veszik igénybe.

**Települési támogatás**:

2020. évben 96 esetben állapítottunk meg települési támogatást összesen 3.578.905.- Ft összegben az alábbi célokra:

- Gyógyszervásárlásra megállapított támogatási összeg 248.000.-Ft

- Lakhatási célú települési támogatásra megállapított összeg 340.790.- Ft

- Kegyeleti célú települési támogatásra megállapított összeg 150.000.- Ft

- Rendkívüli települési támogatásra megállapított összeg 990.115.- Ft

- Születési támogatásra megállapított összeg 240.000.- Ft

- Beiskolázási, óvodáztatási támogatásra megállapított összeg: 510.000.- Ft

- Idősek támogatására megállapított összeg: 1.100.000.- Ft

**Rendszeres gyermekvédelmi kedvezmény:**

A rendszeres gyermekvédelmi kedvezményre való jogosultságot a Hegyeshalmi Közös Önkormányzati Hivatal jegyzője állapítja meg. 2020. évben 10 gyermeknek került megállapításra a rendszeres gyermekvédelmi kedvezmény.

**Bursa Hungarica Ösztöndíj**

Bezenye Községi Önkormányzat 2020. évben a Bursa Hungarica Felsőoktatási Önkormányzati Ösztöndíj „A” típusú pályázatában 6 fiatalt támogatott, 390.000.- Ft összegben.

Az Önkormányzat csatlakozott továbbra is a Bursa Hungarica Felsőoktatási Önkormányzati Ösztöndíj rendszerhez, így a fiatalok támogatása biztosított.

**Gyermekétkeztetés megoldások módjai, kedvezményben részesülőkre vonatkozó statisztikai adatok (gyermek száma)**

Az általános iskolában és az óvodában a gyermekétkeztetést szerződéssel a „Hevi Mesterkonyha Kft. biztosítja. Az iskolai étkeztetési térítési díjat 50 %-ban, míg az óvodában 100 %-ban átvállalta az Önkormányzat 2020. augusztus 31-ig.

A 2020. július 1-jétől hatályos önkormányzati rendelet alapján az Önkormányzat gyermekétkeztetés intézményi térítési díjkedvezményt biztosít a szociálisan rászorulók részére. Sajnos a gyermekétkeztetés intézményi térítési díjkezdeményt senki nem igényelte.

A gyermekek védelméről és gyámügyi igazgatásról szóló 1997. évi XXXI. törvény szabályozása alapján a települési önkormányzatok kötelezően ellátandó feladatként biztosítják a szünidei gyermekétkeztetést. A szünidei gyermekétkeztetésre igény nem volt.

Az Önkormányzat támogatásával megszervezésre került a kéthetes nyári tábor a művelődési házban, ahol színes programokon vehettek részt a gyermekek (Holle anyó színház mesejátékát nézhették meg, kópházi kiránduláson, ÖKO túrán vettek részt), s biztosítottuk a gyermekek napközbeni étkezését is.

A táborban az általános iskola diákjai, 6-13 éves korosztályból 22-en vettek részt.

**3. Az önkormányzat által biztosított személyes gondoskodást nyújtó ellátások**

***3.1. Család- és Gyermekjóléti Szolgálat***

A családsegítés és gyermekjóléti szolgáltatás a Mosonmagyaróvári Család- és Gyermekjóléti Központ Család és Gyermekjóléti Szolgálata keretei között kerül ellátásra. A feladatokat Hutvágner Attila látja el, akivel jó munkakapcsolat került kialakításra.

(2020. évi beszámolója mellékelve)

***3.2. Védőnői szolgálat***

A gyermekek védelméről és a gyámügyi igazgatásról szóló 1997. évi XXXI. törvény 17.§-a és a 49/2004. (V.21.) ESzCsM rendelet kimondja, hogy a gyermek fejlődését veszélyeztető tényező észlelésekor a védőnő feladata a gyermekjóléti szolgálat haladéktalan értesítése, a veszélyeztetett gyermek és családjának fokozott gondozásba vétele. A gyermek veszélyeztetettsége esetén szem előtt kell tartani a gyermek családban történő nevelkedésének elősegítését, a veszélyeztetettség mielőbbi megszüntetését. A védőnői szolgálat fontosnak tartja a gyermekjóléti szolgálattal való szoros együttműködést, a közös családgondozást, hiszen együttműködve és egymást támogatva hatékonyabb lehet a segítségnyújtás.

2020. év statisztikai adatai a gondozott gyermekekről. (védőnő éves jelentése alapján)

A településünkön élő kismamák és gyermeklakosság száma korcsoportos bontásban az alábbi

Várandós anyák száma 15 fő

Gyermekek száma

0-1 9 fő

1-3 22 fő

3-6 31 fő.

***3.3. Oktatási intézmények gyermekvédelmi tevékenysége***

**Bezenyei Horvát-Magyar Kétnyelvű Általános Iskola:**

Az iskolában gyermekvédelmi felelős koordinálja a gyermekvédelmi tevékenységet. Az osztályfőnökök a felmerülő problémákat jelzik a felelősnek és intézményvezetőnek, egyeztetés után a teljes nevelőtestület támogatásával törekszenek a problémák megoldására. Ezeket a feladatokat mindig közös intézményi feladatnak tekintik, együttműködve törekszenek a megoldásra.

Szükség esetén felveszik a kapcsolatot a szülővel a célok hatékony megvalósítása érdekében. Komolyabb problémák esetén az intézményvezető felveszi a kapcsolatot a Családsegítő és Gyermekjóléti Szolgálattal, illetve annak települési képviselőjével. Szerencsére az utóbbi évben erre ne volt szükség.

|  |  |  |  |  |
| --- | --- | --- | --- | --- |
| tanév | Általános iskola 1-4 évfolyamon tanulók száma  (fő) | Általános iskola 5-8 évfolyamon tanulók száma (fő) | Általános iskolások száma (fő) | Napközis tanulók száma (fő) |
| 2018/2019 | **39** | **47** | **86** | **24** |
| 2019/2020 | **38** | **51** | **89** | **21** |
| 2020/2021 | **37** | **49** | **86** | **22** |

**Bezenyei Százszorszép Óvoda:**

Az óvoda gyermekvédelmi tevékenységét a feladattal megbízott óvónő végzi. Éves terve alapján felméri, kik azok a gyermekek, akik gyermekvédelmi szempontból megkülönböztetett odafigyelést, törődést, segítséget igényelnek.

Kapcsolatot tart a faluban működő „Család és Gyermekjóléti Szolgálat” képviselőivel, a nevelési tanácsadó szakembereivel.

Szerencsére nem jár olyan gyermek az óvodába, ahol a szolgálat segítségét ebben a nevelési évben aktívan igénybe kellett volna vennünk. A családok, szülők odafigyelnek gyermekeikre, időszakonként akinél szükséges óvónővel, gyermekvédelmi felelőssel, óvodavezetővel, való beszélgetés után az éppen adódó problémákat kezelni tudtuk.

**Az óvoda kapcsolatai**

**Szülőkkel:**

* ***napi szintű*** rövid, gyermekkel kapcsolatos legszükségesebb információk
* ***fogadóórák*** (igénynek megfelelően, szülővel egyeztetve
* ***szülői értekezletek*** (ebben a nevelési évben nem tartunk szülői értekezletet, az óvoda zárt közösségi oldalán tájékoztatjuk a szülőket minden szükséges információról, kérdéseiket pedig fogadóórán tehetik fel.
* ***nyílt napok:*** *egyelőre még bizonytalan hogy megtarthatjuk-e, ezért a különböző tevékenységekről készült fotókat, videókat megosztjuk a szülőkkel a zárt csoportban.*
* ***családlátogatások*** (évente legalább egy alkalommal);
* ***közös ünnepségek*** (Mihály-nap, Mikulás, Anyák napja, kirándulások, Családi Nap)
* ***szülők meghívása „foglalkozásokra”,*** *(ahol bemutatják a szülők munkájukat, foglalkozásukat) egyelőre nem megvalósítható.*

**4. Felügyeleti szerv ellenőrzésének megállapításai**

2020. évben felügyeleti szervek részéről ellenőrzés nem volt.

**5. Jövőre vonatkozó javaslatok, célok meghatározása a gyermekvédelmi törvény előírásai alapján**

Az Önkormányzat mindent megtesz annak érdekében, hogy a településen élő, rászorult gyermekek ellátása biztosított legyen. 2020. július 1-től lépett hatályba az új szociális igazgatásról és szociális ellátásokról szóló önkormányzati rendelet, ami alapján szélesebb körben tudunk támogatást biztosítani a rászorulóknak (pl. óvodáztatási támogatás, iskoláztatási támogatás).

**6. Bűnmegelőzési program**

Bűnmegelőzési program településünkön nem készült.

A községben működő rendőrőrssel jó a szakmai kapcsolat, valamint hatékony és korrekt az együttműködés.

Megalakult településünkön a Polgárőr Egyesület. Az Egyesülettel jó a kapcsolat, a községben folyamatosan járőrszolgálatot biztosítanak.

**7. Az Önkormányzat és civil szervezetek együttműködése**

Sajnos településünkön nem működik olyan civil szervezet, amely az önkormányzati gyermekvédelmi feladatok ellátása területén segíteni tudná az önkormányzat feladatellátását.

Kérem a tájékoztatás megtárgyalását és elfogadását.

Bezenye, 2021. május 17.

dr. Gáli Péter s.k.

jegyző

**Határozati javaslat:**

Az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében megalkotott, a veszélyhelyzet kihirdetéséről szóló 478/2020. (XI. 3.) Korm. rendeletre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított feladat- és hatáskörömben eljárva, a helyi önkormányzat gyermekjóléti és gyermekvédelmi feladatainak 2020. évi ellátásáról szóló értékeléssel kapcsolatban az alábbi határozatot hozom:

1. A gyermekek védelméről és a gyámügyi igazgatásról szóló módosított 1997. évi XXXI. törvény 96. §.(6) bekezdése alapján a gyermekvédelmi feladatok ellátásáról szóló beszámolót a határozat mellékleteként elfogadom.

Felelős: Márkus Erika polgármester

Határidő: azonnal

1. Az előterjesztésben foglaltakról tájékoztatom a Győr-Moson-Sopron Megyei Kormányhivatal Gyámügyi és Igazságügyi Főosztály Szociális és Gyámügyi Osztályát.

Felelős: Márkus Erika polgármester

Határidő: 2021. május 31.