**ELŐTERJESZTÉS**

a 4/2021.(II.3.) polgármesteri határozathoz

Tárgy: Faluház tetőfelújítására beérkezett árajánlatokról döntés

A Magyar Falu Program keretében „Faluházak felújítása – 2020.” című alprogram (kódszáma: MFP-FHF/2020.) pályázati felhívásra benyújtottuk a Faluház (Bezenye, Szabadság u. 50.) tetőfelújítására a pályázatot.

A pályázaton elnyert támogatási összeg: 14.136.300 Ft.

A 2020. január 1-jétől hatályos beszerzési szabályzat alapján a 2.000.000 Ft egyedi beszerzési értéket elérő, vagy meghaladó beszerzések vonatkozásában a Képviselő-testület hozza meg a döntést. Tekintettel a veszélyhelyzetre, a képviselő-testület hatáskörében eljárva a polgármester hozza meg a döntést.

Az ajánlatkérésben – a szabályzat szerint – meghatározásra került az ajánlatok értékelésének szempontjai, mely szerint **a legalacsonyabb összegű árajánlattal rendelkező ajánlat nyer.**

Az ajánlati felhívást közzé tettük Bezenye honlapján, ezen kívül 4 helyről kértünk ajánlatot. A honlapon való közzétételre is jelentkezett egy érdeklődő, akinek megküldtük az ajánlati felhívást.

Az ajánlati felhívásban szereplő határidőre 2 ajánlat érkezett:

|  |  |
| --- | --- |
| Megnevezés | Ajánlati összeg |
| FB-Tető Kft. | 13.761.336 Ft |
| Jurik Antal egyéni vállalkozó | 13.770.604 Ft |

A két ajánlat összege között minimális eltérés mutatkozott, ezért a projekt előkészítésében résztvevő műszaki ellenőr átnézte és egyeztetésre hívta az ajánlattevőket. A műszaki tartalom átbeszélését követően abban állapodtak meg, hogy az ajánlattevők átvizsgálják ajánlatukat és az új ajánlatukat megküldik, illetve nyilatkozatot tesznek a korábban beadott ajánlat megerősítésére.

Jurik Antal egyéni vállalkozó nyilatkozatot tett arra, hogy a munkát az eredeti ajánlatban szereplő összegért, 13.770.604 Ft-ért elvégzi.

Az FB-Tető Kft. új ajánlatot küldött, melynek összege 14.534.786 Ft.

Bertalan Péter műszaki ellenőr az alábbi nyilatkozatot tette:

**„A beérkezett ajánlatokat megvizsgálva**, azok tartalmát megismerve és a múltkori személyes egyeztetés tapasztalatai alapján ezúton nyilatkozom, hogy a közel 800 000,- Ft-os árkülönbözetet figyelembe véve **Jurik Antal e.v. árajánlatát javaslom elfogadásra**.”

Az ajánlatkérésnek és a beszerzési szabályzatnak megfelelően a legalacsonyabb összegű árajánlatot Jurik Antal egyéni vállalkozó tette.

**Határozati javaslat:**

Az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében megalkotott, a veszélyhelyzet kihirdetéséről szóló 478/2020. (XI. 3.) Korm. rendeletre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított feladat- és hatáskörömben eljárva, az alábbi határozatot hozom:

A Faluház (Bezenye, Szabadság u. 50.) tetőfelújításával Jurik Antal egyéni vállalkozót bízom meg.

A kivitelezési szerződést február 28-ig meg kell kötni.

Felelős: Márkus Erika polgármester

Határidő: 2021. február 28.

Bezenye, 2021. február 2.

Márkus Erika s.k.

polgármester